b'\n_START_ARTICLE_\nKongeriket Storbritannia\n_START_SECTION_\nPolitisk struktur\n_START_PARAGRAPH_\nKongeriket Storbritannia ble styrt av \xc3\xa9n monark, slik det hadde v\xc3\xa6rt siden 1603 med unntak av Samveldetiden og Protektoratet. Forskjellen var at det under det forente riket var \xc3\xa9n krone, ikke to separate som tidligere. Tronf\xc3\xb8lgen ble bestemt av den engelske Bosetningsloven, og ikke den skotske Sikkerhetsloven. Dette betydde at monarken m\xc3\xa5tte v\xc3\xa6re en protestantisk etterkommer av Sofia av Hannover, noe som la grunnen for huset Hannovers tid p\xc3\xa5 tronen._NEWLINE_Den lovgivende makt var Det britiske parlamentet, som erstattet Det engelske parlamentet og Det skotske parlamentet. Som det moderne parlamentet bestod det av tre deler: Underhuset, Overhuset og Crown-in-Parliament. B\xc3\xa5de England og Skottland hadde representanter i begge kamre. Skottland hadde mindre representasjon enn befolkningstallet skulle tilsi, men representasjon var basert p\xc3\xa5 skattlegging, og Skottland hadde faktisk h\xc3\xb8yere representasjon enn skatteinntektene tilsa. Skottland sendte 16 representanter til overhuset og valgte 45 medlemmer til underhuset, mens resten av medlemmene kom fra England og Wales.'